2020 — 2022-yillarda Samarqand viloyatining Kattaqo‘rg‘on shahrini ijtimoiy-iqtisodiy rivojlantirish va kambag‘allikni qisqartirish chora-tadbirlari to‘g‘risida

Raqobatbardosh sanoat mahsulotlari ishlab chiqarishni tashkil etish, zamonaviy servis xizmatlari ko‘rsatish, hududdagi mavjud tabiiy, ishlab chiqarish va mehnat resurslaridan to‘liq va samarali foydalanish asosida Samarqand viloyatining Kattaqo‘rg‘on shahrini ijtimoiy-iqtisodiy rivojlantirish, muhandislik-kommunikatsiya infratuzilmasi, ijtimoiy soha obyektlarini yangidan qurish, rekonstruksiya qilish va ta’mirlash orqali shahar aholisiga qulay shart-sharoitlar yaratish hamda kambag‘allikni qisqartirish maqsadida Vazirlar Mahkamasi qaror qiladi:
 1. Quyidagilarni nazarda tutuvchi 2020 — 2022-yillarda Samarqand viloyatining Kattaqo‘rg‘on shahrini ijtimoiy-iqtisodiy rivojlantirish va kambag‘allikni qisqartirish chora-tadbirlari dasturi (keyingi o‘rinlarda — Dastur): 
 2020 — 2022-yillarda Samarqand viloyatining Kattaqo‘rg‘on shahrini kompleks ijtimoiy-iqtisodiy rivojlantirish dasturining maqsadli parametrlari va moliyalashtirish manbalari 1-ilovaga muvofiq;
 2020-2021-yillarda Samarqand viloyatining Kattaqo‘rg‘on shahrida sanoat, xizmat ko‘rsatish va qishloq xo‘jaligi sohalarini rivojlantirish bo‘yicha investitsiya loyihalarining manzilli ro‘yxati 2-ilovaga muvofiq;
 2020 — 2022-yillarda Samarqand viloyatining Kattaqo‘rg‘on shahrida yo‘l-kommunikatsiya tizimi va ijtimoiy sohani yaxshilash chora-tadbirlari 3-ilovaga muvofiq; 
 2020 — 2022-yillarda Samarqand viloyatining Kattaqo‘rg‘on shahrida ishsizlarni kasb-hunarga o‘qitish va qayta tayyorlash parametrlari 4-ilovaga muvofiq; 
 2020-yilda Samarqand viloyatining Kattaqo‘rg‘on shahrida ishsiz fuqarolarning bandligini ta’minlash parametrlari 5-ilovaga muvofiq; 
 2020 — 2022-yillarda Samarqand viloyatining Kattaqo‘rg‘on shahrida kambag‘allikni qisqartirish yuzasidan amalga oshiriladigan chora-tadbirlar 6-ilovaga muvofiq tasdiqlansin.
 2. Samarqand viloyati hokimligi tegishli davlat boshqaruvi organlari, xo‘jalik birlashmalari, tijorat banklari va loyiha tashabbuskorlari bilan birgalikda Dasturga kiritilgan loyihalarni amalga oshirishning barcha bosqichlari, shu jumladan, loyihalarni foydalanishga topshirishning aniq muddatlari ko‘rsatilgan tarmoq jadvallari bir oy muddatda ishlab chiqilishi va tasdiqlanishini ta’minlasin. 
 3. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi Moliya vazirligi, Investitsiyalar va tashqi savdo vazirligi hamda Samarqand viloyati hokimligi bilan birgalikda:
 davlat boshqaruvi organlari, xo‘jalik birlashmalari hamda mahalliy ijro etuvchi hokimiyat organlari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin;
 barcha parametrlar bo‘yicha monitoring olib borilishini tashkil etsin va har oyda tizimli ravishda muammoli masalalarni ko‘rib chiqib, ularni hal etish yuzasidan tezkor amaliy choralar ko‘rsin;
 zarurat bo‘lganda, belgilangan tartibda O‘zbekiston Respublikasi Vazirlar Mahkamasi bilan kelishgan holda, loyiha hujjatlari mavjud bo‘lgan taqdirda, loyiha qiymati va ish o‘rinlari sonini saqlab qolish sharti bilan Dasturga tegishli o‘zgartirish va qo‘shimchalar kiritib borsin.
 4. O‘zbekiston Respublikasi Davlat aktivlarini boshqarish agentligi:
 Samarqand viloyati hokimligi, “Kattaqo‘rg‘on yog‘-moy” AJ va “O‘zqishloqelektrqurilish” AJ bilan birgalikda “Kattaqo‘rg‘on yog‘-moy” AJning 10,17 gektar va “12-son Mexanizatsiyalashgan kolonna” MChJning 1,5 gektar bo‘sh yer maydonlari va ularning hududida joylashgan bino-inshootlarni (keyingi o‘rinlarda — obyektlar) balans (qoldiq) qiymatida Kattaqo‘rg‘on shahar hokimligiga berish masalasi jamiyatlarning tegishli boshqaruv organlari majlislarida ko‘rib chiqilishini; 
 Kattaqo‘rg‘on shahar hokimligiga berilayotgan obyektlarning balans (qoldiq) qiymati hisobiga “Kattaqo‘rg‘on yog‘-moy” AJ va “O‘zqishloqelektrqurilish” AJ ustav kapitalidagi davlat ulushlari, “O‘zqishloqelektrqurilish” AJ esa “12-son Mexanizatsiyalashgan kolonna” MChJ ustav kapitalidagi o‘z ulushi kamaytirilishini ta’minlasin. 
 5. Samarqand viloyati hokimligi:
 “Kattaqo‘rg‘on yog‘-moy” AJ va “O‘zqishloqelektrqurilish” AJ bilan birgalikda bir oy muddatda obyektlar belgilangan tartibda Kattaqo‘rg‘on shahar hokimligiga o‘tkazilishini, Kattaqo‘rg‘on shahar hokimligi esa qabul qilib olishini ta’minlasin;
 O‘zbekiston Respublikasi Iqtisodiy taraqqiyot va kambag‘allikni qisqartirish vazirligi bilan birgalikda mazkur obyektlar negizida kichik sanoat zonasini Vazirlar Mahkamasining “Kichik sanoat zonalari to‘g‘risidagi nizomni tasdiqlash haqida” 2020-yil 9-martdagi 134-son qarorida belgilangan talablarga asosan tashkil etsin; 
 kichik sanoat zonasining bosh rejasini hamda taklif etilayotgan obyektlar hududlarida yo‘l-transport va muhandislik-kommunikatsiya infratuzilma obyektlarini qurish bo‘yicha asoslangan hisob-kitoblarni ishlab chiqish choralarini ko‘rgan holda tadbirkorlik subyektlarini joylashtirish ishlarini amalga oshirsin. 
 6. O‘zbekiston Respublikasi Xalq ta’limi vazirligi, O‘rmon xo‘jaligi davlat qo‘mitasi, O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi va Samarqand viloyati hokimligining:
 O‘rmon xo‘jaligi davlat qo‘mitasi tizimidagi Kattaqo‘rg‘on davlat o‘rmon xo‘jaligi hududida joylashgan bolalar oromgohi binolari egallab turgan 2,5 gektar yer uchastkasini Kattaqo‘rg‘on shahar hokimligi tasarrufiga o‘tkazish;
 Xalq ta’limi vazirligi tizimidagi Kattaqo‘rg‘on shahar, “G‘arbmachit” mahallasi hududidagi 1-son umumta’lim maktabining foydalanilmayotgan bo‘sh turgan binosini Kattaqo‘rg‘on shahar axborot-kutubxona markazini joylashtirish uchun Kattaqo‘rg‘on shahar hokimligiga berish to‘g‘risidagi takliflari ma’qullansin.
 Xalq ta’limi vazirligi, O‘rmon xo‘jaligi davlat qo‘mitasi, O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi va Samarqand viloyati hokimligi bir oy muddatda ushbu bandda nazarda tutilgan obyektlarni yer maydoni bilan birgalikda topshirish va qabul qilish ishlari amalga oshirilishini ta’minlasin. 
 7. Samarqand viloyati va Kattaqo‘rg‘on shahar hokimliklari tadbirkorlik faoliyatini amalga oshirish, shu jumladan savdo, ishlab chiqarish va maishiy xizmat ko‘rsatish obyektlari hamda shahar markazida shaharsozlik normalari va qoidalari asosida ko‘p qavatli uy-joylar qurish uchun yer uchastkalari “E-auksion” elektron savdo platformasiga qo‘yilishini ta’minlasin.
 8. Vazirlar Mahkamasining “Yakka tartibdagi uy-joylarni qurish va qayta qurish uchun ipoteka krediti ajratishning soddalashtirilgan tizimini joriy qilish to‘g‘risida” 2020-yil 21-sentabrdagi 576-son qarori bilan ipoteka kreditlarining soddalashtirilgan tizimini joriy qilish bo‘yicha belgilangan tartib Samarqand viloyatining Kattaqo‘rg‘on shahri uchun ham tatbiq etilsin. 
 9. Samarqand viloyati hokimligi “Ipoteka-bank” ATIB bilan birgalikda Kattaqo‘rg‘on shahrining “Ingichka” qo‘rg‘onchasi hududidagi mavjud kichik sanoat zonasiga hududdagi mavjud tabiiy va xomashyo zaxiralaridan samarali foydalangan holda travertin, gipsokarton, gips bog‘lagichlarini va marmar toshlarni qayta ishlash loyihalarini 2020-yil yakuniga qadar joylashtirish choralarini ko‘rsin.
 10. O‘zbekiston Savdo-sanoat palatasi va “Hunarmand” uyushmasining Kattaqo‘rg‘on shahrida “Hunarmandchilik markazi”ni (hunarmandchilik, milliy shirinliklar majmuasi va mehmonxona) tashkil etish to‘g‘risidagi taklifiga rozilik berilsin.
 O‘zbekiston Respublikasi Madaniyat vazirligi Davlat soliq qo‘mitasi huzuridagi Kadastr agentligi, Samarqand viloyati hokimligi bilan birgalikda bir oy muddatda Kattaqo‘rg‘on shahridagi Alisher Navoiy nomli madaniyat va istirohat bog‘i hududidagi bo‘sh turgan 0,35 gektar yer uchastkasini “Hunarmandchilik markazi”ni tashkil etish uchun Kattaqo‘rg‘on shahar hokimligi tasarrufiga o‘tkazish choralarini ko‘rsin. 
 11. O‘zbekiston Respublikasi Oliy va o‘rta maxsus ta’lim vazirligi, Transport vazirligi, Samarqand viloyati hokimligi ikki oy muddatda Samarqand viloyatining Kattaqo‘rg‘on shahrida Samarqand davlat universiteti va Toshkent davlat transport universitetining Kattaqo‘rg‘on filiallarini tashkil etish bo‘yicha Vazirlar Mahkamasiga taklif kiritsin.
 12. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Investitsiyalar va tashqi savdo vazirligi, Moliya vazirligi, Samarqand viloyati hokimligi manfaatdor vazirliklar va idoralar bilan birgalikda dasturda nazarda tutilgan markazlashtirilgan mablag‘lar hisobiga moliyalashtiriladigan investitsiya loyihalarini joriy hamda kelgusi yillar uchun O‘zbekiston Respublikasi Investitsiya dasturini shakllantirishda inobatga olsin. 
 13. O‘zbekiston Respublikasi Uy-joy kommunal xizmat ko‘rsatish vazirligi, Transport vazirligi huzuridagi Avtomobil yo‘llari qo‘mitasi, “Hududiy elektr tarmoqlari” AJ, “Hududgazta’minot” AJ, Samarqand viloyati hokimligi va boshqa muhandislik-kommunikatsiya xizmatlarini ko‘rsatuvchi tashkilotlar rahbarlari zimmasiga ushbu qarorga ilovalardagi tadbirlarning to‘liq hajmda va o‘z vaqtida bajarilishi yuzasidan shaxsiy mas’uliyat yuklansin.
 14. Samarqand viloyati hokimligi: 
 manfaatdor davlat boshqaruvi organlari, xo‘jalik birlashmalari va loyiha tashabbuskorlari bilan birgalikda manzilli parametrlarning so‘zsiz bajarilishini, bu borada investitsiya loyihalarining o‘z vaqtida va sifatli amalga oshirilishini hamda yangi ish o‘rinlari tashkil etilishini ta’minlasin; 
 har oy yakuniga ko‘ra Dasturdagi loyihalarning o‘z vaqtida va sifatli bajarilishi bo‘yicha amalga oshirilayotgan tadbirlarning natijadorligini yig‘ilishlarda muhokama qilib, Vazirlar Mahkamasiga axborot kiritib borsin.
 15. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov, O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — O‘zbekiston Respublikasi iqtisodiy taraqqiyot va kambag‘allikni qisqartirish vaziri J.A. Qo‘chqorov hamda Samarqand viloyati hokimi E.O. Turdimov zimmasiga yuklansin.